2002/274/EY: Neuvoston päätös, tehty 25 päivänä maaliskuuta 2002, Liberian kanssa käytyjen AKT—EY-kumppanuussopimuksen 96 ja 97 artiklan mukaisten neuvottelujen päättämisestä



Virallinen lehti nro L 096 , 13/04/2002 s. 0023 - 0026



Neuvoston päätös, tehty 25 päivänä maaliskuuta 2002, Liberian kanssa käytyjen AKT-EY-kumppanuussopimuksen 96 ja 97 artiklan mukaisten neuvottelujen päättämisestä (2002/274/EY) EUROOPAN UNIONIN NEUVOSTO, joka ottaa huomioon Euroopan yhteisön perustamissopimuksen ja erityisesti sen 300 artiklan 2 kohdan toisen alakohdan, ottaa huomioon AKT-EY-kumppanuussopimuksen soveltamiseksi toteutettavista toimenpiteistä ja noudatettavista menettelyistä tehdyn sisäisen sopimuksen(1), sellaisena kuin sitä sovelletaan väliaikaisesti 18 päivänä syyskuuta 2000 tehdyllä jäsenvaltioiden hallitusten edustajien päätöksellä, ja erityisesti sen 3 artiklan, ottaa huomioon komission ehdotuksen, sekä katsoo seuraavaa: (1) Liberian hallitus on toiminut eri yhteyksissä tavalla, jonka johdosta se ei täytä AKT-EY-kumppanuussopimuksen 9 artiklan olennaisista osista johtuvia velvoitteitaan. Se on myös rikkonut hyvää hallintotapaa koskevia vaatimuksia, koska vakavia korruptiotapauksia on yksilöitävissä. (2) AKT-maiden ja Liberian kanssa käytiin 9 päivänä marraskuuta 2001 AKT-EY-kumppanuussopimuksen 96 ja 97 artiklan mukaiset neuvottelut, joissa Liberian viranomaiset selittivät näkemyksensä ja tekivät yksilöityjä sitoumuksia erityisesti ihmisoikeustilanteen, demokratian ja oikeusvaltion periaatteiden sekä hyvän hallintotavan osalta. (3) Näiden sitoumusten täyttämiseksi on äskettäin toteutettu joitakin myönteisiä toimenpiteitä. On kuitenkin vielä tarpeen toteuttaa tuntuvampia toimia kaikkien sitoumusten noudattamiseksi ja tilanteen kohentamiseksi kestävällä tavalla, ON PÄÄTTÄNYT SEURAAVAA: 1 artikla Päätetään Liberian kanssa AKT-EY-kumppanuussopimuksen 96 ja 97 artiklan mukaisesti käydyt neuvottelut. 2 artikla Hyväksytään liitteessä olevassa kirjeluonnoksessa määritellyt toimenpiteet AKT-EY-kumppanuussopimuksen 96 artiklan 2 kohdan c alakohdassa ja 97 artiklan 3 kohdassa tarkoitettuina aiheellisina toimenpiteinä. Näiden toimenpiteiden voimassaolo päättyy kahden vuoden kuluttua siitä, kun neuvosto tekee tämän päätöksen. 3 artikla Tämä päätös tulee voimaan päivänä, jona se tehdään. 4 artikla Tämä päätös julkaistaan Euroopan yhteisöjen virallisessa lehdessä. Tehty Brysselissä 25 päivänä maaliskuuta 2002. Neuvoston puolesta Puheenjohtaja A. M. Birulés y Bertrán (1) EYVL L 317, 15.12.2000, s. 376. LIITE LUONNOS ULKOASIAINMINISTERILLE OSOITETTAVAKSI KIRJEEKSI Bryssel, ... Ulkoasiainministeri Monie CAPTAN Liberia Arvoisa Ministeri, Euroopan unioni pitää Cotonoussa tehdyn AKT-EY-kumppanuussopimuksen 9 artiklan määräyksiä erittäin tärkeinä. Ihmisoikeuksien, demokraattisten instituutioiden ja oikeusvaltion periaatteiden kunnioittaminen on sopimuksen olennainen osa ja hyvä hallintotapa sen perusta, ja tämän vuoksi suhteemme perustuu niihin. Tämän vuoksi Euroopan unioni on ollut huolissaan Liberiassa sisällissodan päättymisestä lähtien jatkuneista ihmisoikeusloukkauksista ja siitä, etteivät turvallisuusjoukot selvästikään joudu vastuuseen käytöksestään siviiliväestöä kohtaan. Syvää huolta ovat aiheuttaneet myös poliittisen opposition toiminnan puuttuminen maasta erityisesti lähestyttäessä vuoden 2003 vaaleja sekä ilmaisuvapautta koskevat rajoitukset. Euroopan unioni on ollut erittäin huolissaan myös avoimuuden puutteesta julkisten varojen hallinnoinnissa ja vakavan korruption vaarasta erityisesti luonnonvarojen hallinnassa ja monopolien hyödyntämisessä. Lisäksi Euroopan unioni asettui tukemaan Yhdistyneiden Kansakuntien turvallisuusneuvoston maaliskuussa 2001 määräämiä pakotteita Liberian Yhdistyneelle Vallankumousrintamalle (RUF), jota syytetään törkeistä ihmisoikeusrikkomuksista Sierra Leonessa, tarjoaman avun johdosta. Tämän vuoksi Euroopan unionin neuvosto päätti 23 päivänä heinäkuuta 2001 aloittaa neuvottelut Liberian hallituksen kanssa Cotonoun sopimuksen 96 ja 97 artiklan nojalla tilanteen yksityiskohtaiseksi arvioimiseksi ja korjaamiseksi. Neuvottelut aloitettiin Brysselissä 9 päivänä marraskuuta 2001. Niissä käsiteltiin useita keskeisiä asioita. Liberian hallitus esitti oman näkemyksensä ja sitoutui: - panemaan järjestelmällisesti vireille oikeudellisia tutkimuksia aina kun saadaan vakavia ja vahvistettuja ilmoituksia siitä, että asevoimien jäsenet ovat sekaantuneet siviiliväestöön kohdistuneeseen väkivaltaan mukaan lukien Lofan piirikunnan sota-alueella, - laajentamaan käynnissä oleva ihmisoikeuksia käsittelevä koulutusohjelma koskemaan koko turvallisuushenkilöstöä, - tarkastelemaan uudelleen asianomaista lainsäädäntöä sellaisen uskottavan ja riippumattoman ihmisoikeuskomission perustamiseksi, jossa kansalaisyhteiskunta on edustettuna, - tarkastelemaan uudelleen asianomaista lainsäädäntöä sellaisen uskottavan ja riippumattoman sovittelukomission perustamiseksi, jossa kansalaisyhteiskunta on edustettuna, - jatkamaan keskeisten oppositiojohtajien paluun edistämistä erityisesti heitä vastaan nostetuista syytteistä luopumalla; takaamaan heidän henkilökohtainen suojelunsa, - siihen, että kansalaisjärjestöjen jäseniä ja toimittajia ei ahdistella hallituksen arvostelun vuoksi; hallitus sitoutuu julkisesti toimimaan tämän mukaisesti, - yksinkertaistamaan ja nopeuttamaan lyhytaaltolähetysten toimilupien myöntämismenettelyjä; tarkastelemaan uudelleen lainsäädäntöä sen muuttamiseksi sekä tutkimaan Radio Veritas- ja Star Radio -asemien tapaukset uudelleen niiden omasta pyynnöstä, - tarkastelemaan uudelleen asianomaista lainsäädäntöä uskottavan ja riippumattoman vaalilautakunnan perustamiseksi tiiviissä yhteistyössä tärkeimpien poliittisten toimijoiden kanssa, - elvyttämään oikeuslaitoksen uudistusta käsittelevän elimen toiminta niin, että se voi neuvoa hallitusta ja esittää sille riippumattomia suosituksia, - edistämään riittävien palkkojen ja korvausten maksamista virkamiehille erityisesti oikeushallinnon toiminnan osalta, - tilittämään avoimesti kaikki yleishyödyllisistä laitoksista ja osittain valtion omistuksessa olevista yrityksistä, metsäala mukaan luettuna, saatavat tulot, - vapauttamaan edelleen polttoaine- ja riisialoja kilpailun ja avoimuuden varmistamiseksi, - noudattamaan Yhdistyneiden Kansakuntien esittämiä vaatimuksia, jotka koskevat Liberian osallistumista Sierra Leonen konfliktiin, ja erityisesti katkaisemaan kaikki siteet RUF:ään. Sovittiin myös, että Liberian viranomaisten kanssa käydään tiivistä vuoropuhelua neuvotteluissa esille otetuista aiheista neuvottelujen päätökseen saattamiseksi. Tämä prosessi on nyt saatettu päätökseen. Siinä keskityttiin toimenpiteisiin, joita hallitus itse ehdotti toteutettaviksi sitoumusten täyttämiseksi. Liberian viranomaiset ovat osoittaneet halunsa edistyä Euroopan unionin esille ottamissa asioissa. Erityisen myönteisenä pidämme seuraavia seikkoja: - viime aikoina on tutkittu oikeudellisesti useiden turvallisuusjoukkojen jäsenten toimia, jotka koskevat heidän osallistumistaan ihmisoikeusloukkauksiin johtaneisiin tapauksiin, - suunnitelma kehittää ihmisoikeuskoulutusta kaikkien turvallisuusjoukkojen osalta, - nykyisten ihmisoikeus- ja sovittelukomissioiden tilannetta tarkastellaan; sovittelun osalta heinäkuussa 2002 on ilmoitettu järjestettävän kansallinen foorumi, johon on määrä kutsua kaikki oppositiojohtajat, - presidentti Taylor on julkisesti pyytänyt oppositiojohtajia palaamaan Liberiaan ja ilmoittanut, että heitä suojellaan, - vaalilautakuntia aiotaan vahvistaa ja laajentaa, - Radio Veritaksen on määrä saada lyhytaaltolähetyksiä koskeva toimilupansa takaisin ja Star Radion toiminnan uudelleen aloittamista harkitaan; lyhytaaltolähetyslaitteita annetaan oppositiopoliitikkojen käyttöön vaalien aikana, - oikeuslaitoksen uudistusta käsittelevän elimen (Judicial Reform Committee) toiminta on määrä elvyttää, - toimenpiteitä metsätalousalalta saatavien verotulojen ja merenkulkurekisterin julkisen hoidon parantamiseksi suunnitellaan, - riisialaa vapautetaan edelleen ja tärkeimmän tuojan määräävä markkina-asema on heikkenemässä, - periaate puolijulkisten laitosten ja julkisten rahoituslaitosten ulkoisesta tarkastuksesta on hyväksytty. Yleisemmin ottaen hallitus totesi, että se kunnioittaisi Liberian kaikkien kansalaisten ja asukkaiden perusoikeuksia. Seuraavat seikat antavat tehdyistä sitoumuksista huolimatta edelleen aihetta huoleen: - ihmisoikeustilannetta on vielä parannettava, - ei ole vielä riittäviä takeita siitä, että vuoden 2003 vaaleissa olevia ehdokkaita kohdeltaisiin tasavertaisesti, - julkisten varojen hallinnointi erityisesti polttoaine-, puutavara- ja riisialoilta saatavien tulojen osalta ei ole vielä avointa. Lisäksi Euroopan unioni kehottaa Liberian viranomaisia jatkamaan ponnistelujaan niiden Yhdistyneiden Kansakuntien vaatimusten täyttämiseksi, jotka koskevat niiden suhteita RUF:ään Sierra Leonessa. Edellä esitetyn perusteella Euroopan yhteisö ja sen jäsenvaltiot ovat päättäneet AKT-EY-kumppanuussopimuksen 96 ja 97 artiklan mukaisten neuvottelujen päättämisestä. Siihen asti kun on toteutettu merkittäviä toimenpiteitä ihmisoikeuksien, demokratian, oikeusvaltion ja hyvän hallintotavan periaatteiden jatkuvaksi noudattamiseksi tehtyjen sitoumusten täyttämiseksi, on päätetty jatkaa vuoropuheluprosessia ja suoria tukitoimia sekä vaalien valmisteluja. Ehdollisesti ja saavutetun edistyksen mukaisesti Euroopan unioni voi vähittäin laajentaa yhteistyötään. Euroopan unioni kehottaa Liberian hallitusta toteuttamaan yhteisesti laadittavan työohjelman pohjalta lähitulevaisuudessa erityisesti seuraavat toimenpiteet: - tehokkaan ja asianmukaisesti toimivan oikeuslaitoksen riippumattomuuden varmistaminen, - julkisten rahoituslaitosten ja puolijulkisten laitosten riippumattoman ulkoisen tarkastuksen toteuttaminen, - oppositiojohtajien henkilökohtaisen turvallisuuden ja liikkumisvapauden tosiasiallinen takaaminen Liberiassa, - riippumattoman ja tehokkaan ihmisoikeuskomission perustaminen, - kaikille turvallisuusjoukoille tarkoitetun ihmisoikeuksia koskevan koulutusohjelman toteuttaminen, - riippumattoman ja tehokkaan sovittelukomission perustaminen tehtävänään järjestää (heinäkuussa 2002) sovittelufoorumi ja valvoa sitä, - lyhytaaltolähetyslupien saannin laajentamisesta tehtyjen päätösten täytäntöönpano, - riippumattoman ja tehokkaan vaalilautakunnan perustaminen, - polttoaineen tuontia koskevan monopolin purkaminen. Näiden toimenpiteiden odotetaan olevan osa yleistä suuntausta kohti ihmisoikeuksien, demokratian, oikeusvaltioperiaatteen ja hyvän hallintotavan edistämistä Liberiassa, mikä edellyttää: - ihmisoikeustilanteen kohentamista ja rankaisemattomuuden tosiasiallista poistamista, - lehdistönvapauden jatkuvaa edistämistä ja takaamista, - kansainvälisten normien mukaisesti vuonna 2003 järjestettäviä vapaita ja oikeudenmukaisia vaaleja, joihin kaikki oppositiojohtajat osallistuvat yhdenvertaisina nykyisin vallassa olevan puolueen ehdokkaan kanssa, - suurempaa avoimuutta julkisten käyttöoikeuksien ja toimilupien hallinnossa ja valtion niistä saamissa tuloissa. Odotetaan myös, että Liberian voidaan pikaisesti katsoa täyttäneen Sierra Leonen tilannetta koskevat Yhdistyneiden Kansakuntien turvallisuusneuvoston vaatimukset. Yhteisö on tukensa täytäntöönpanon osalta päättänyt toteuttaa seuraavat 96 artiklan 2 kohdan c alakohdan ja 97 artiklan 3 kohdan mukaiset toimenpiteet: - varmistetaan säännöllinen seuranta tiiviillä poliittisella vuoropuhelulla, johon Euroopan unionin puheenjohtajavaltio ja Euroopan komissio osallistuvat, ja kuuden kuukauden välein suoritettavilla poliittisilla tarkasteluilla, - jatketaan AKT-EY-kumppanuussopimuksen 72 artiklan mukaisesti rahoitettujen hankkeiden täytäntöönpanoa, joiden suuruus nousee tällä hetkellä 25 miljoonaan euroon ja joiden tavoitteena on vastata kotiseudultaan siirtyneiden henkilöiden tarpeisiin, - pidetään ennallaan rahoitusosuudet alueellisissa hankkeissa, humanitaarisluonteiset toimet, kaupallinen yhteistyö ja kauppaan liittyvät etuudet, - yhteiskunnan laitoksille voidaan antaa tukea, jolla ne voivat panna täytäntöön neuvotteluissa tehtyjen sitoumusten täyttämiseksi tarkoitettuja toimenpiteitä, - valmistellaan kahdeksannen Euroopan kehitysrahaston (EKR) maaohjelmaa; se jaetaan kahteen osaan, joista ensimmäinen kattaa yhteiskunnan laitosten kehittämisen ja väestölle annettavan suoran tuen ja toinen rakenteellisemman tuen. Sen allekirjoittaminen ja ensimmäisen osan täytäntöönpano sidotaan siihen tosiasialliseen edistymiseen, jota tehokkaiden demokratian rakenteiden palauttamisessa ja julkisen varainhoidon parantamisessa tapahtuu. Toisen osan täytäntöönpano riippuu vapaiden ja oikeudenmukaisten vaalien pitämisestä vuonna 2003 sekä poliittisen ja hallinnollisen tilanteen kohentamisesta, - vaalivalmisteluita tuetaan sillä edellytyksellä, että kunnioitetaan normaaleja ehtoja vapaiden ja oikeudenmukaisten vaalien pitämiselle, - yhdeksännen EKR:n varojen kohdentamisesta ilmoitetaan vapaiden ja oikeudenmukaisten vaalien jälkeen, - komissio toimii edelleen kansallisena tulojen ja menojen hyväksyjänä hallituksen sijasta kahdeksannen EKR:n maaohjelman toisen vaiheen täytäntöönpanoon asti. Euroopan unioni seuraa Liberian tilannetta edelleenkin tiiviisti. Ehdotamme, että tiivis poliittinen vuoropuhelumme jatkuu AKT-EY-kumppanuussopimuksen 8 artiklan pohjalta. Kunnioittavasti Komission puolesta ... Neuvoston puolesta ...